El CEIP Joan XXIII de Catarroja guardonat com a centre educatiu sostenible pel Ministeri d'Educació
23 nov. 2023

El CEIP Joan XXIII de Catarroja és un dels 10 centres que el Ministeri d'Educació del Govern d'Espanya ha reconegut com a centres educatius sostenibles en l'àmbit estatal per la seua trajectòria en el foment de la sostenibilitat en el centre escolar.

A l'acte, celebrat al Ministeri, van rebre el diploma acreditatiu de mans de la directora general d'Innovació Educativa, Mónica Domínguez, la directora del centre, Consuelo Santa Balbina, la coordinadora d'Innovació del Joan XXIII, Mariola Chanzá, el regidor d'EDucació de l'Ajuntament de Catarroja, Jose Cuberos, i l'alcaldessa de Catarroja, Lorena Silvent.

A més, el CEIP Joan XXIII rebrà la bandera identificativa d'Ecoescola per la seua transició cap a la sostenibilitat, iniciada amb el projecte "Catarroja descoberta" d'apropament i sinergia amb el barri de les Barraques; a més de les accions implementades al centre com l'Ecopatrulla per fer auditories mediambientals per part de l'alumnat o el menjador sostenible amb la col·laboració de Cerai i NovaTerra per impulsar el menjador de temperada i kilòmetre zero; i la participació amb el programa 50/50 del Reacciona de la Diputació d'estalvi energètic.

El projecte educatiu es renova cada dos anys amb els criteris d'innovació pedagògica i sostenibilitat, amb una part també significativa de "sostenibilitat afectiva" com a part indivisible del projecte.

Amb el Joan XXIII de Catarroja, també han estat reconeguts a la I edició de Reconeixements a centres educatius sostenibles en l'àmbit educatiu del Ministeri d’Educació els centres CEIP Lope de Vega de Nules, IES Torre del Rei d'Orpesa, IES Joaquín Romero Murube de Sevilla, CEIP Orokieta del País Vasc, IES Miguel de Cervantes de Sevilla, Escola La Parellada de Tarragona, CIFP Felo Monzón Grau Bassas de Canàries, IES Prado de Santo Domingo de Madrid i CEIP Infanta Cristina de Múrcia.